Broj: 711-I-1104-M-71/20-04-8

Zagreb, 12. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), ), **na zahtjev dužnosnice Nikoline Matešić Katić, zamjenice općinskog načelnika Općine Tounj,** za davanjem mišljenja Povjerenstva, na 94. sjednici, održanoj 12. kolovoza 2020.g., daje sljedeće

**MIŠLJENJE**

**Sukladno odredbama ZSSI-a nema zapreke da dužnosnica Nikola Matešić Katić, zamjenica općinskog načelnika Općine Tounj, po podnošenju ostavke na navedenu dužnost, stupi u radni odnos u Jedinstvenom upravnom odjelu Općine Tounj, na radnom mjestu administrativnog referenta s obzirom da je utvrđeno kako dužnosnica nije sudjelovala u postupku provedbe javnog natječaja za zapošljavanje u Općini Tounj u kojem je i sama bila kandidat.**

Obrazloženje

Zahtjev za davanjem mišljenja Povjerenstva podnijela je dužnosnica Nikolina Matešić Katić, zamjenica općinskog načelnika Općine Tounj. U knjigama ulazne pošte zahtjev je zaprimljen pod poslovnim brojem: 711-U-2709-M-71/20-01-1, dana 3. kolovoza 2020.g., povodom kojeg je otvoren predmet broj M-71/20.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Nikolina Matešić Katić obnaša dužnost zamjenice općinskog načelnika Općine Tounj od 26. svibnja 2017.g. te je stoga, povodom obnašanja navedene dužnosti, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu za davanjem mišljenja navodi da dužnost zamjenice općinskog načelnika Općine Tounj obnaša profesionalno te bi se zaposlila nu navedenoj jedinici lokalne samouprave na radnom mjestu administrativnog referenta koje je upražnjeno zbog odlaska službenika koji je bio zaposlen na navedenom radnom mjestu, u mirovinu.

Dužnosnica od Povjerenstva traži mišljenje može li se prijaviti na raspisani natječaj za navedeno radno mjesto te ako bude izabrana kao najbolji kandidat, dati ostavku kao zamjenica općinskog načelnika te stupiti u radni odnos u Općini Tounj.

Na zahtjev Povjerenstva, dužnosnica je dana 11. kolovoza 2020.g. putem elektroničke pošte dostavila dokumentaciju vezanu za provođenje predmetnog javnog natječaja u Općini Tounj.

Uvidom u javni natječaj za zapošljavanje administrativnog referenta u Jedinstvenom upravnom odjelu Općine Tounj KLASA: 112-01/20-01/01, URBROJ: 2133/20-01-20-3 od 16. srpnja 2020.g. utvrđeno je da je natječaj raspisao općinski načelnik Općine Tounj Ivica Sopek.

Dužnosnica je nadalje dostavila presliku Večernjeg lista iz koje je utvrđeno da je natječaj u navedenim dnevnim novinama objavljen 18. srpnja 2020.g.

Dužnosnica je također dostavila Odluku o imenovanju Povjerenstva za raspisivanje javnog natječaja o zapošljavanju djelatnika u Jedinstvenom upravnom odjelu na radnom mjestu administrativnog referenta na neodređeno vrijeme KLASA: 112-01/20-01/01, URBROJ: 2133/20-01-20-1 od 6. srpnja 2020.g. Uvidom u navedenu Odluku utvrđeno je da je istu donio općinski načelnik Općine Tounj te da dužnosnica Nikolina Matešić Katić nije imenovana članicom navedenog Povjerenstva.

Nadalje, izvršen je uvid i u Zapisnik Povjerenstva za raspisivanje javnog natječaja o zapošljavanju djelatnika u Jedinstvenom upravnom odjelu na radnom mjestu administrativnog referenta od 3. kolovoza 2020.g. kojim je konstatirano da je na temelju Javnog natječaja objavljenog u Večernjem listu 18. srpnja 2020.g. za zapošljavanje kandidata na radno mjesto administrativnog referenta u Jedinstvenom upravnom odjelu Općine Tounj – jedan izvršitelj, zaprimljena samo jedna prijava, i to dužnosnice Nikolina Matešić Katić. Nadalje je konstatirano da je Povjerenstvo za otvaranje ponuda razmotrilo pristiglu ponudu te utvrdilo da Nikolina Matešić Katić zadovoljava sve uvjete javnog natječaja te se prima u radni u odnos i zapošljava na radno mjesto administrativnog referenta u Jedinstvenom upravnom odjelu Općine Tounj.

Općinski načelnik Općine Tounj je potom dana 4. kolovoza 2020.g. donio Odluku KLASA: 112-01/20-01/01, URBROJ: 2133/20-01-20-6 o zapošljavanju Nikoline Matešić Katić u Jedinstvenom upravnom odjelu Općine Tounj na radnom mjestu administrativnog referenta na neodređeno vrijeme.

Dužnosnica je od strane Povjerenstva kontaktirana i telefonskim putem dana 10. kolovoza 2020.g. te je potvrdila kako će prihvatiti navedeni posao te sklopiti ugovor o radu s Općinom Tounj tek nakon danog mišljenja od strane Povjerenstva.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istoga članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 89. stavkom 2. podstavkom 38. Zakona o lokalnim izborima („Narodne novine“ broj 144/12., 121/16., 98/19. i 42/20.) propisano je kako općinski načelnik, gradonačelnik, župan i njihovi zamjenici za vrijeme dok obnašaju dužnost ne mogu biti pročelnik, službenik i namještenik u upravnim odjelima ili službama jedinice lokalne, odnosno područne (regionalne) samouprave.

Člankom 90. navedenog Zakona propisano je da općinski načelnik, gradonačelnik i župan te njihovi zamjenici koji za vrijeme obnašanja dužnosti prihvate nespojivu dužnost, moraju podnijeti ostavku u roku od 8 dana od prihvaćanja nespojive dužnosti. U slučaju da navedeni dužnosnici ne podnesu ostavku u roku od 8 dana od dana prihvaćanja nespojive dužnosti, mandat im prestaje po sili zakona. Za mjerodavno tumačenje Zakona o lokalnim izborima nadležno je Ministarstvo uprave.

Povjerenstvo obrazlaže da je člankom 20. stavkom 1. ZSSI-a dužnosnicima nakon prestanka obnašanja dužnosti zabranjeno zasnivanje radnog odnosa u pravnim osobama koje su za vrijeme mandata dužnosnika stupale u poslovni odnos s tijelom javne vlasti u kojem je dužnosnik obnašao dužnost, u konkretnom slučaju s Općinom Tounj. ZSSI međutim ne sadrži izričitu odredbu kojom bi dužnosnicima nakon prestanka obnašanja dužnosti bilo zabranjeno zasnivanje radnog odnosa u samom tijelu javne vlasti u kojem su obnašali dužnost.

Povjerenstvo ukazuje kako je kroz svoju dosadašnju praksu u istim situacijama davalo upute dužnosnicima da se u cilju očuvanja vlastite vjerodostojnosti i očuvanja povjerenja građana u tijela javne vlasti te otklanjanja sumnje da su koristili dužnost koju obnašaju radi postizanja osobnog probitka, izuzmu iz svakog, pa i posrednog, oblika sudjelovanja u postupku provedbe javnog natječaja za zapošljavanje koji provodi tijelo javne vlasti u kojem obnašaju dužnost, a u kojem su i sami kandidati.

S obzirom da iz dostavljene dokumentacije proizlazi da dužnosnica Nikolina Matešić Katić nije sudjelovala u postupku provedbe predmetnog natječaja za zapošljavanje u Jedinstvenom upravnom odjelu Općine Tounj, a ZSSI ne sadrži odredbe kojima bi dužnosnicima nakon mandata bilo zabranjeno zapošljavanje u tijelu javne vlasti u kojem su obnašali dužnost, nema zapreke da se dužnosnica Nikolina Matešić Katić, nakon prestanka obnašanja dužnosti zamjenice općinskog načelnika Općine Tounj, zaposli u Jedinstvenom upravnom odjelu iste Općine.

Povjerenstvo ukazuje dužnosnici da obveze koje za dužnosnike proizlaze iz članka 7., 8., 9., 14. i 17. ZSSI-a traju još dvanaest mjeseci nakon prestanka obnašanja dužnosti.

Povjerenstvo također napominje da je za mjerodavno tumačenje Zakona o lokalnim izborima nadležno Ministarstvo uprave.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Nikolina Matešić Katić, elektroničkom dostavom

2. Objava na internetskoj stranici Povjerenstva

3. Pismohrana